钦定古今图书集成/理学汇编/文学典/第121卷 > 《文苑传序》旧唐书
## 钦定古今图书集成/理学汇编/文学典/第121卷 > 《文苑传序》旧唐书

臣观前代秉笔论文者多矣，莫不宪章谟诰，祖述《诗》
《骚》，远宗毛、郑之训论，近鄙班、扬之述作。谓“采采芣苢，
独高比兴之源；湛湛江枫”，长擅咏歌之体。殊不知世
代有文质，风俗有淳漓，学识有浅深，才性有工拙。昔
仲尼演三代之《易》，删诸国之诗，非求胜于昔贤，要取
名于今代。实以淳朴之时伤质，民俗之语不经，故饰
以文言，考之弦诵，然后致远不泥，永代作程，即知是
古非今，未为通论。夫执鉴写形，持衡品物，非伯乐不
能分驽骥之状，非延陵不能别雅、郑之音。若混吹竽
之人，即异闻《韶》之叹。近代唯沈隐侯斟酌《二南》，剖陈
三变，摅云、渊之抑郁，振潘、陆之风徽，俾律吕和谐，宫
商辑洽，不独子建总建安之霸，客儿擅江左之雄。爰
及我朝，挺生贤俊。文皇帝解戎衣而开学校，饰贲帛
而礼儒生。门罗吐凤之才，人擅握蛇之价。靡不发言
为论，下笔成文，足以纬俗经邦。岂止雕章缛句，《韶》谐
金奏，词炳丹青。故贞观之风，同乎三代。高宗天后，友
重详延，天子赋《横汾》之诗，臣下继柏梁之奏。巍巍济
济，煇烁古今。如燕许之润色王言，吴陆之铺扬鸿业，
元稹刘蕡之“对策”，王维、杜甫之雕虫，并非肄业使然。
自是天机秀绝。若隋珠色泽，无假淬磨；孔玑翠羽，自
成华彩。致之文苑，实焕缃图。其间爵位崇高，别为之
传。今采孔绍安以下为《文苑》三篇，觊怀才憔悴之徒，
千古见知于作者。